<classify> Majeruhi wengine wanne walioungua moto baada ya lori la mafuta kulipuka Agosti 10 asubuhi mjini Morogoro wamefariki dunia usiku wa kuamkia leo kwenye Hospitali ya Taifa Muhimbili MNH, Dar es Salaam.Kwa kuzingatia vifo hivyo, hadi sasa watu 75 wamepoteza maisha kutokana na ajali hiyo.Hospitali ya Muhimbili ilipokea majeruhi 46 kutoka Hospitali ya Rufaa ya Mkoa wa Morogoro kwa ajili ya matibabu zaidi kwa kuwa walikuwa wameungua sehemu kubwa ya miili yao.Hadi sasa majeruhi saba kati ya hao wameaga dunia. Mkuu wa Kitengo cha Mawasiliano MNH Aminiel Aligaesha amesema kwa sasa majeruhi 39 wanaendelea kupatiwa matibabu hospitalini hapo.Tumepoteza wenzetu wengine wanne na miili yao imehifadhiwa katika chumba cha kuhifadhia maiti hivyo kama kuna ndugu wa karibu waje kwa ajili ya kuwatambua ndugu zao, amesema Aligaesha.Kwa mujibu wa Aligaesha, baadhi ya majeruhi wanaendelea vizuri.Watanzania tuendelee kuwaombea wenzetu, wapo ambao hali zao bado si nzuri sana, lakini wapo ambao wanaonyesha matumaini, wataalamu wetu wanaendelea kuhakikisha kuwa majeruhi wanapata huduma stahiki ili afya zao ziweze kuimarika, amesema.Tunaomba pia ndugu jamaa na marafiki wajitokeze kwa ajili ya kutambua miili ya ndugu zao, lakini pia tunakaribisha wale ambao ndugu zao wamelazwa waje kuwaona, amesema.Mkuu wa Idara ya Magonjwa ya Dharura Muhimbili, Dk Juma Mfinanga amesema majeruhi wengi wameungua maeneo ya tumboni na mfumo wa chakula.Rais wa Chama cha Madaktari Tanzania MAT, Dokta Elisha Osati ametoa mwito kwa Watanzania wajitokeze kuchangia damu kwa ajili ya majeruhi wa ajali ya moto Morogoro.Amesema wananchi wajitokeze kuchangia damu hospitali ya Mkoa wa Morogoro, Kituo cha Damu Salama Mkoa wa Dodoma, Vituo vya damu salama Ilala Mchikichini, Mnazi Mmoja na Muhimbili.Naibu Spika wa Bunge la Tanzania, Dk Tulia Ackson leo amekwenda Muhimbili kuwajulia hali na kuwafariji majeruhi wa ajali hiyo.  <topic>: KITAIFA 